ΑΠΟΦΑΣΗ ΤΗΣ ΕΠΙΤΡΟΠΗΣ

της 27ης Απριλίου 1999

σχετικά με την εφαρμογή του άρθρου 9 της οδηγίας 96/67/ΕΚ του Συμβουλίου για το αεροδρόμιο Berlin Tegel (Berliner Flughafen GmbH)

[κοινοποιηθείσα υπό τον αριθμό Ε(1999) 1066]

(Το κείμενο στη γερμανική γλώσσα είναι το μόνο αυθεντικό)

(Κείμενο που παρουσιάζει ενδιαφέρον για τον ΕΟΧ)

(1999/316/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 96/67/ΕΚ του Συμβουλίου, της 15ης Οκτωβρίου 1996, για την πρόσβαση στην αγορά υπηρεσιών εδάφους στους αερολιμένες της Κοινότητας(1), και κυρίως το άρθρο 9 παράγραφος 5,

την αίτηση έγκρισης της απόφασης των γερμανικών αρχών της 26ης Ιανουαρίου 1999 και ύστερα από διαβούλευση με τις αρχές αυτές,

Ύστερα από διαβούλευση με την συμβουλευτική επιτροπή,

Εκτιμώντας τα εξής:

I. ΤΟ ΠΕΔΙΟ ΕΦΑΡΜΟΓΗΣ ΤΗΣ ΠΑΡΕΚΚΛΙΣΗΣ ΠΟΥ ΚΟΙΝΟΠΟΙΗΘΗΚΕ ΑΠΟ ΤΗΝ ΚΥΒΕΡΝΗΣΗ ΤΗΣ ΟΜΟΣΠΟΝΔΙΑΚΗΣ ΔΗΜΟΚΡΑΤΙΑΣ ΤΗΣ ΓΕΡΜΑΝΙΑΣ

1. Η κοινοποίηση εκ μέρους των γερμανικών αρχών

(1) Με επιστολή της 28ης Ιανουαρίου 1999, που πρωτοκολλήθηκε από την Επιτροπή στις 29 Ιανουαρίου, οι γερμανικές αρχές κοινοποίησαν την αίτηση έγκρισης της απόφασης της κυβέρνησης της Ομοσπονδιακής Δημοκρατίας της Γερμανίας της 26ης Ιανουαρίου 1999 με την οποία χορηγούν στον αερολιμένα Berlin Tegel (Berliner Flughafen GmbH) παρέκκλιση με σκοπό

- την απαγόρευση της εξυπηρέτησης δι' ιδίων μέσων,

- την αποκλειστικότητα για τον αερολιμένα Berlin Tegel (Berliner Flughafen GmbH) της παροχής υπηρεσιών σε τρίτους,

για τις κατηγορίες υπηρεσιών που αναφέρονται στο παράρτημα της οδηγίας στα σημεία 3, 4, όσον αφορά τη διακίνηση φορτίου ή ταχυδρομείου μεταξύ του αεροσταθμού και του αεροσκάφους τόσο κατά την άφιξη όσο και κατά την αναχώρηση ή τη διαμετακόμιση, και τα σημεία 5.4 και 5.6.

Η παρέκκλιση αυτή εγκρίνεται δυνάμει του άρθρου 9 παράγραφος 1 στοιχεία β και δ) της οδηγίας για την περίοδο μέχρι τις 31 Δεκεμβρίου 2000.

(2) Η Επιτροπή δημοσίευσε κατ' εφαρμογή του άρθρου 9 παράγραφος 3 της οδηγίας ένα απόσπασμα της κοινοποίησης αυτής στην Επίσημη Εφημερίδα των Ευρωπαϊκών Κοινοτήτων(2), της 6ης Μαρτίου 1999 και κάλεσε τα ενδιαφερόμενα μέλη να υποβάλουν τις παρατηρήσεις τους.

(3) Σύμφωνα με τις διατάξεις του άρθρου 9 παράγραφος 5 της οδηγίας, η Επιτροπή διενήργησε διαβουλεύσεις με τη γερμανική κυβέρνηση σχετικά με το σχέδιο αξιολόγησης της Επιτροπής της 22ας και 24ης Μαρτίου 1999.

Βάση της παρέκκλισης

(4) Οι γενικοί κανόνες πρόσβασης στην αγορά υπηρεσιών εδάφους θεσπίζονται με τα άρθρα 6 και 7 της οδηγίας. Κατοχυρώνουν σαφώς μια όσο το δυνατό πιο διευρυμένη αρχή ανοίγματος για τις περισσότερες κατηγορίες υπηρεσιών εδάφους. Για έναν αερολιμένα με την κίνηση που παρουσιάζει το αεροδρόμιο του Βερολίνου (Tegel), η οδηγία προβλέπει αναγνώριση του δικαιώματος εξυπηρέτησης δι' ιδίων μέσων από την 1η Ιανουαρίου 1998 και άνοιγμα της αγοράς υπηρεσιών εδάφους προς τρίτους από την 1η Ιανουαρίου 1999. Ωστόσο, λόγω της κατάστασης και της ειδικής αποστολής ενός αερολιμένα, και κυρίως των προβλημάτων προστασίας και ασφάλειας, αλλά και των προβλημάτων χώρου και δυναμικότητας που μπορούν να προκύψουν σε ορισμένα τμήματα των περισσότερων αεροδρομίων, η οδηγία δεν επιβάλλει πλήρες άνοιγμα της αγοράς αλλά απαιτεί ένα ελάχιστο άνοιγμα τόσο όσον αφορά την εξυπηρέτηση δι' ιδίων μέσων, όσο και την εξυπηρέτηση τρίτων για τέσσερις κατηγορίες υπηρεσιών που αφορούν την περιοχή των διαδρόμων, δηλ. μια ιδιαίτερα ευαίσθητη περιοχή των αερολιμένων. Οι κατηγορίες αυτές καλύπτουν τις εργασίες στο διάδρομο, τις αποσκευές, τον εφοδιασμό σε καύσιμα και λάδια καθώς και ορισμένες υπηρεσίες διακίνησης εμπορευμάτων και ταχυδρομείου.

(5) Το άρθρο 9 της οδηγίας 96/67/ΕΚ του Συμβουλίου έλαβε επίσης υπόψη ότι, σε ορισμένες πολύ ειδικές περιπτώσεις, περιορισμοί χώρου ή δυναμικότητας μπορούν να εμποδίσουν το άνοιγμα της αγοράς στον προβλεπόμενο βαθμό. Σε τέτοιες περιπτώσεις, μπορούν να προβλεφθούν παρεκκλίσεις σε προσωρινή βάση για να έχει το χρόνο ο αερολιμένας να επιλύσει τα προβλήματα αυτά. Οι παρεκκλίσεις λοιπόν αυτές δεν μπορούν παρά να έχουν εξαιρετικό χαρακτήρα και δεν έχουν ως στόχο να παράσχουν γενικά στους αερολιμένες μια συμπληρωματική περίοδο προσαρμογής επιπλέον αυτής που προβλέπεται ήδη από το άρθρο 1 της οδηγίας.

(6) Μια παρέκκλιση δεν μπορεί να εγκριθεί παρά μόνο βάσει ειδικών περιορισμών χώρου ή δυναμικότητας. Πάνω σ' αυτή τη βάση ζήτησαν οι γερμανικές αρχές την προαναφερόμενη παρέκκλιση σύμφωνα με την παράγραφο 3 του γερμανικού κανονισμού "Verοrdnung über Bodenabfertigungsdienste auf Flugplätzen und zur Änderung weiterer luftrechtlicher Vorschriften" (κανονισμός για υπηρεσίες εδάφους σε αερολιμένες και για την τροποποίηση περαιτέρω διατάξεων κανόνων εναέριων μεταφορών)(3), με τον οποίο μεταφέρεται στο εθνικό δίκαιο η οδηγία 96/67/ΕΚ.

2. Η κατάσταση των υπηρεσιών εδάφους στον αερολιμένα Tegel του Βερολίνου

2.1. Περιγραφή του αερολιμένα

(7) Μέχρι το 1990 ο αερολιμένας αυτός χρησίμευε για την εξυπηρέτηση της δυτικής ζώνης της πόλης, ενώ το αεροδρόμιο Schönefeld εξυπηρετούσε τον ανατολικό τομέα και το Τempelhοf χρησίμευε κυρίως για στρατιωτικές επιχειρήσεις. Με την ενοποίηση, το Tegel κατέστη το κύριο αεροδρόμιο του Βερολίνου. Ωστόσο, η αύξηση της κίνησης κατά 24 % που προβλέπεται για το Βερολίνο μεταξύ 1996 και 2002 επιβάλλει, όχι μόνο - τουλάχιστον σε πρώτη φάση - τη διατήρηση τριών αερολιμένων με το άνοιγμα πάλι του Tempelhof στην πολιτική αεροπορία, αλλά συνεπάγεται και προβλήματα δυναμικότητας για το αεροδρόμιο του Tegel που προτιμάται περισσότερο από τους αερομεταφορείς λόγω των υποδομών του και της γειτνίασής του με το κέντρο της πόλης.

(8) Η αύξηση της ζήτησης και τα προβλήματα που τίθενται κυρίως από τη μη αποτελεσματική χρήση των διαδρόμων και τους συνακόλουθους πολύ μεγάλους χρόνους μεταφοράς, οδήγησαν τη διαχειρίστρια εταιρεία των αεροδρομίων του Βερολίνου (BFG) και τους εταίρους της να αποφασίσουν την κατασκευή του νέου διεθνούς αερολιμένα του Βρανδεμβούργου στο χώρο του σημερινού αεροδρομίου Schönefeld, που είναι ο μόνος χώρος που μπορεί να ανταποκριθεί στους περιορισμούς που επιβάλλει ο χώρος και το περιβάλλον. Εν αναμονή της κατασκευής του νέου αεροδρομίου, ωστόσο, το Tegel που εξυπηρέτησε το 1997 περί τα 9 εκατομμύρια επιβάτες, θα έχει να αντιμετωπίσει το μεγαλύτερο μέρος της κίνησης. Και τούτο, διότι το προγραμματισμένο κλείσιμο του Tempelhof το 2001-2002 θα μεταθέσει στο Tegel μεγάλο μέρος της κίνησης επιβατών μέχρι το 2007, χρονολογία έναρξης της λειτουργίας του νέου αερολιμένα.

2.2. Οι υπηρεσίες εδάφους στο αεροδρόμιο

(9) Κατά την ημερομηνία της απόφασης των γερμανικών αρχών, 54 από τις 59 υπηρεσίες εδάφους ήταν ήδη ανοικτές στον ανταγωνισμό, δηλ. το σύνολο των υπηρεσιών εντός του αεροσταθμού καθώς και ορισμένες υπηρεσίες στο διάδρομο, όπως η τροφοδοσία για γεύματα εν πτήση ή η προμήθεια κηροζίνης, επέτρεπαν γενικά την παρέμβαση 28 συνολικά φορέων παροχής υπηρεσιών. Η παρέκκλιση αφορά ορισμένες υπηρεσίες επί του διαδρόμου, τις οποίες παρέχει αποκλειστικά από το 1998 μια θυγατρική της εταιρείας BLAS (Berlin Lufthansa Airport Services), την πλειοψηφία των μετοχών της οποίας κατέχει ο αερολιμένας. Πρόκειται για τη διαχείριση των αποσκευών (σημείο 3 του παραρτήματος της οδηγίας), τις εργασίες φορτοεκφόρτωσης και μεταφοράς μεταξύ αεροσκάφους και αεροσταθμού (σημείο 5.4), τη βοήθεια για την εκκίνηση των αεροσκαφών (σημείο 5.6) καθώς και τις υπηρεσίες διαχείρισης εμπορευμάτων και ταχυδρομείου (σημείο 4).

II. ΟΙ ΠΕΡΙΟΡΙΣΜΟΙ ΠΟΥ ΠΡΟΒΑΛΛΟΥΝ ΟΙ ΓΕΡΜΑΝΙΚΕΣ ΑΡΧΕΣ

(10) Οι γερμανικές αρχές στηρίζουν την απόφασή τους στην αδυναμία να ανοίξουν την αγορά για τις εν λόγω υπηρεσίες, λόγω της έλλειψης χώρου και δυναμικότητας στο χώρο των διαδρόμων για την αποδοχή συμπληρωματικού φορέα παροχής υπηρεσιών, είτε πρόκειται για εταιρεία παροχής υπηρεσιών, είτε για χρήστη που επιθυμεί την εξυπηρέτησή του δι' ιδίων μέσων.

1. Τα προβλήματα δυναμικότητας

(11) Η δυναμικότητα του αεροδρομίου Tegel του Βερολίνου είχε προβλεφθεί κατά την κατασκευή του για 5,5 εκ. επιβάτες. Από το 1990 όμως, ο διαχειριστής του αερολιμένα έχει να αντιμετωπίσει αύξηση των αναγκών κατά 60 % λόγω της ραγδαίας αύξησης του αριθμού των επιβατών - 8,4 εκ. επιβάτες - και της αύξησης του όγκου μεταφερόμενων εμπορευμάτων: 24000 τόνοι το 1996, ήτοι αύξηση κατά 80 % σε δέκα χρόνια. Μπροστά σ' αυτή την εξέλιξη, ο αερολιμένας, που αδυνατεί να επεκταθεί πέρα από τα σημερινά όριά του και που επιπλέον ο βόρειος τομέας του προορίζεται αποκλειστικά για στρατιωτική χρήση, αντιστάθμισε την έλλειψη δυναμικότητας εν μέρει με τη δημιουργία νέων θέσεων αεροσκαφών και συμπληρωματικών θέσεων check-in, αιθουσών ανάπαυσης και χώρων στάθμευσης, με αποτέλεσμα να έχει χρησιμοποιηθεί σήμερα ολόκληρος ο εφεδρικός χώρος και να είναι αδύνατη η αύξηση των υπηρεσιών εδάφους με τις υπάρχουσες υποδομές. Το αεροδρόμιο αγγίζει τα όρια της δυναμικότητάς του. Το όριο αυτό που υπολογίζεται σε 18 αφίξεις και αναχωρήσεις την ώρα, παραβιάζεται πολλές φορές την ημέρα λόγω των προβλημάτων παροχής υπηρεσιών εδάφους. Οι προβλέψεις για την εξέλιξη της κίνησης παρουσιάζουν αύξηση του ετήσιου αριθμού αφίξεων/αναχωρήσεων από 118000 το 1996 σε 125000 το 2000. Ταυτόχρονα, ο αριθμός των επιβατών προβλέπεται να αυξηθεί από 8 σε 10,2 εκατομμύρια.

(12) Η πλήρης αξιοποίηση της δυνατότητας παροχής υπηρεσιών εδάφους απαιτεί, σύμφωνα με τις γερμανικές αρχές, πλήρη συνεργασία μεταξύ των διαφόρων δραστηριοτήτων, ιδίως στους χώρους των διαδρόμων. Επιπλέον, η διαχείριση της έλλειψης δυναμικότητας υπαγορεύει πολύ βραχυπρόθεσμες αλλαγές στη διαδικασία παροχής υπηρεσιών. Η αύξηση τα τελευταία χρόνια του αριθμού των φορέων παροχής υπηρεσιών για ορισμένες δραστηριότητες στους διαδρόμους (τροφοδοσία, καύσιμα) επέτεινε τις δυσκολίες στη διαχείριση της κυκλοφορίας.

2. Η έλλειψη χώρου

Α. Η στάθμευση τον εξοπλισμού

(13) Από τα 14500 διαθέσιμα τετρ.μ. για τις υπηρεσίες εδάφους, 10100 τετρ.μ. μπορούν να χρησιμοποιηθούν αποτελεσματικά για την απόθεση του εξοπλισμού και, σύμφωνα με τις γερμανικές αρχές, χρησιμοποιείται το σύνολο αυτού του χώρου. Τα υπολειπόμενα 4400 τετρ.μ. αποτελούν επιχειρησιακές ζώνες γύρω από τα αεροσκάφη που δεν μπορούν να διατεθούν σε ένα μόνο φορέα παροχής υπηρεσιών. Εξάλλου το τριγωνικό σχήμα τους καθιστά ακόμη δυσκολότερη τη χρησιμοποίηση των χώρων αυτών.

(14) Οι σημερινές ανάγκες στους διαδρόμους είναι 10700 τετρ.μ. για το σύνολο των φορέων παροχής υπηρεσιών (εξαιρουμένων των αναγκών για το χειμερινό εξοπλισμό που δεν αποθηκεύεται σε συγκεκριμένο σημείο αλλά μοιράζεται σε στέγαστρα συντήρησης και σε πολλά άλλα μέρη). Ο χώρος αυτός κατανέμεται ως εξής: 8000 τετρ.μ. για τη BLAS και 2700 τετρ.μ. για τις υπόλοιπες εταιρίες παροχής υπηρεσιών. Το έλλειμμα που προκύπτει συνεπώς σήμερα είναι 600 τετρ.μ.

Β. Η διαχείριση των αποσκευών

(15) Το σημερινό σύστημα διαχείρισης των αποσκευών παρουσιάζει την ιδιαιτερότητα ότι διαθέτει 9 "αποθήκες αποσκευών" που δεν επικοινωνούν μεταξύ τους (7 γύρω από τον ίδιο τον αεροσταθμό και 2 στην προέκτασή του). Οι αποθήκες αυτές, που η καθεμιά τους έχει εμβαδόν μεταξύ 300 και 450 τετρ.μ., εξυπηρετούν τις πτήσεις που καταλήγουν μπροστά τους και τα αεροσκάφη που σταθμεύουν σε απομακρυσμένες θέσεις (remote-sensing positions). Κάθε μία από τις 7 αποθήκες δίπλα στον αεροσταθμό είναι εφοδιασμένη με έναν κυλιόμενο τάπητα "άφιξης" και με δύο κυλιόμενους τάπητες "αναχώρησης". Οι δύο συμπληρωματικές αποθήκες διαθέτουν η καθεμία σύστημα διπλού συνεχόμενου κυλιόμενου τάπητα. Κάθε αποθήκη διαθέτει χώρους για την αλλαγή και ανάπαυση του προσωπικού. Κατά τις γερμανικές αρχές, η έλλειψη χώρου στις αποθήκες αυτές αποτρέπει κάθε αύξηση του αριθμού των φορέων παροχής υπηρεσιών και μόνο η συγκέντρωση της παροχής υπηρεσιών μπορεί να εξασφαλίσει την ενδεδειγμένη εξυπηρέτηση των πτήσεων και την τήρηση των χρόνων μεταφοράς. Η ένταση των εργασιών δεν επιτρέπει, σύμφωνα με το φάκελο που υποβλήθηκε, τη στάθμευση όλων των αμαξιδίων αποσκευών εν αναμονή και λείπει ο χώρος για τη ροή αυτών των αμαξιδίων όταν εξυπηρετούνται πολλές πτήσεις ταυτόχρονα. Επιπλέον, η χρήση των αποθηκών ανάλογα με τις αντίστοιχες "θέσεις επαφής" (φισούνες) δεν επιτρέπει την κατανομή τους σε μόνιμη βάση στους διάφορους φορείς παροχής υπηρεσιών εδάφους. Μια τέτοια κατανομή θα έβλαπτε σημαντικά την εύρυθμη λειτουργiα του αερολιμένα.

Γ. Οι χώροι για το προσωπικό

(16) Η έλλειψη χώρου αφορά και τις αiθουσες ανάπαυσης που είναι σήμερα πλήρεις λόγω της αύξησης της κίνησης και του πολλαπλασιασμού των εταιριών παροχής υπηρεσιών. Οι γερμανικές αρχές θεωρούν αδύνατο να ανοιχθούν νέες αίθουσες πολύ σύντομα λόγω των διοικητικών προβλημάτων που συνεπάγονται τέτοιες κατασκευές. Αφετέρου, οι υπάλληλοι υπηρεσιών διαλογής αποσκευών, σε συνεννόηση με τη διεύθυνση, αναπαύονται κατά τη διαδικασία διαλογής των αποσκευών στις αίθουσες που βρίσκονται πλησίον των αποθηκών διαλογής αποσκευών και η κατασκευή νέων αιθουσών δεν θα μπορούσε παρά να γίνει σε πολύ μεγάλη απόσταση.

(17) Εξαιτίας του κλεισίματος του Tempelhof το 2001-2002, υπολογίζεται ότι το Schönefeld θα αγγίξει τα όρια της δυνατότητας εξυπηρέτησής του την εποχή εκείνη. Εξάλλου, η προτίμηση των αερομεταφορέων για το Tegel θα προκαλέσει αύξηση της κίνησης προς αυτό το αεροδρόμιο που υπολογίζεται σε 20 % μέχρι το 2002 με 10,2 εκ. επιβάτες το χρόνο. Οι αερολιμενικές αρχές αναμένουν προβλήματα δυναμικότητας τόσο σε επίπεδο αεροσταθμού όσο και στο χώρο των διαδρόμων. Στην επιφάνεια στάθμευσης (tarmac), οι συμπληρωματικές ανάγκες χώρου υπολογίζονται σε 700 τετρ.μ., ανεβάζοντας έτσι το έλλειμμα σε 1300 τετρ.μ. και τούτο μόνο από την αύξηση της κίνησης που θα πρέπει να εξυπηρετηθεί και χωρίς να υπολογίζονται οι συνέπειες από την έλευση ενός συμπληρωματικού φορέα παροχής υπηρεσιών εδάφους.

3. Οι συνέπειες από την έλευση νέων φορέων παροχής υπηρεσιών

(18) Σύμφωνα με τον κατατεθέντα φάκελο, η προσθήκη νέων φορέων παροχής υπηρεσιών θα δημιουργούσε στον αερολιμένα σημαντικές ανάγκες χώρου λόγω της αύξησης του εξοπλισμού της κάθε εταιρείας παροχής υπηρεσιών για την κάλυψη των αναγκών τους κατά τις ώρες αιχμής.

(19) Οι γερμανικές αρχές εκτιμούν ότι οι συνέπειες εξαρτώνται τόσο από τον αριθμό των νέων φορέων παροχής υπηρεσιών όσο και από τον όγκο και τη διάρθρωση της δραστηριότητάς τους και της εμπορικής τους πολιτικής.

(20) Οι μελέτες που πραγματοποιήθηκαν για λογαριασμό του αεροδρομίου καταδεικνύουν ότι εάν ληφθεί ως υπόθεση εργασίας η έλευση δύο νέων φορέων παροχής υπηρεσιών εδάφους (εταιρειών ή χρηστών που προβαίνουν σε εξυπηρέτηση δι' ιδίων μέσων), οι οποίοι θα ακολουθούν την ίδια πολιτική με την ακολουθούμενη σήμερα από τον μονοπωλιακό φορέα παροχής και αναθέτοντας την εξυπηρέτηση της Lufthansa στην πρώτη εταιρεία, της British Airways και της θυγατρικής της, Deutsche BA, στη δεύτερη και την εξυπηρέτηση των υπόλοιπων εταιρειών στον τρίτο φορέα παροχής, η ανάγκη σε χώρο απόθεσης του συμπληρωματικού εξοπλισμού θα ήταν 3500 τετρ.μ. Το συνολικό έλλειμμα χώρου θα έφτανε συνεπώς στα 4100 τετρ.μ. και θα αυξανόταν σε 4800 τετρ.μ. από το 2000 εξαιτίας των αναγκών που θα προκύψουν από την αύξηση της κίνησης. Πάντως, σύμφωνα με τα συμπληρωματικά έγγραφα που υπέβαλαν οι αερολιμενικές αρχές, οι ανάγκες σε εξοπλισμό που προανήγγειλαν ορισμένοι φορείς παροχής υπηρεσιών θα φαίνονταν πολύ μεγαλύτερες και ο μέσος όρος που αναφέρεται θα ήταν της τάξης των 6500 τετρ.μ.

(21) Σύμφωνα με τις γερμανικές αρχές, οι μελέτες αυτές δεν έλαβαν επαρκώς υπόψη τον αντίκτυπο της έλευσης των νέων φορέων παροχής υπηρεσιών στην αγορά, επί των αναγκών του μέχρι τώρα μονοπωλιακού φορέα παροχής υπηρεσιών και τη συνακόλουθη μείωση των αναγκών του σε εξοπλισμό, προσωπικό και κατ' επέκταση και χώρο. Πάντως, θεωρούν ότι λόγω του ήδη υφιστάμενου ελλείμματος των 600 τετρ.μ., δεν θα μπορέσει να εξευρεθεί ο επαρκής χώρος για την έλευση και νέας εταιρείας.

(22) Ο φάκελος καταδεικνύει επίσης σημαντική υποβάθμιση της κυκλοφορίας στην επιφάνεια στάθμευσης, αφού θα είναι πολύ δύσκολος ο συντονισμός με την αύξηση των εταιρειών παροχής υπηρεσιών. Το αεροδρόμιο έχει αγγίξει ήδη τα όρια της δυναμικότητάς του. Η αύξηση της κίνησης που οφείλεται όχι μόνο στον αριθμό αλλά και στην αλλαγή των εξοπλισμών, θα επιβάλει αναδιοργάνωση των οδών επικοινωνίας που θα επηρεάσει τη δυναμικότητα του αεροδρομίου και θα προκαλέσει σημαντικές καθυστερήσεις που υπολογίζονται σε 32 % το 2002 ενώ σήμερα φτάνουν μόνο το 12 %.

(23) Η μελέτη προβλέπει αύξηση 20 έως 50 % της κίνησης στην επιφάνεια του αεροδρομίου με την έλευση ενός μόνο φορέα παροχής υπηρεσιών, ενώ η αύξηση αυτή μπορεί να φτάσει το 140 έως 160 % στο βόρειο σημείο διασταύρωσης δημιουργώντας και σοβαρά προβλήματα ασφάλειας.

(24) Πάντως, το αεροδρόμιο δηλώνει έτοιμο να δεχθεί ένα μόνο φορέα παροχής υπηρεσιών στο μέτρο που η έλευσή του θα έχει περιορισμένες μόνο συνέπειες στη δυναμικότητα, το χώρο και την κυκλοφορία στην επιφάνεια του αεροδρομίου.

III. Η ΑΝΤΙΔΡΑΣΗ ΤΩΝ ΕΝΔΙΑΦΕΡΟΜΕΝΩΝ ΜΕΡΩΝ

(25) Τα διάφορα ενδιαφερόμενα μέρη κλήθηκαν να εκφράσουν τις απόψεις τους, σύμφωνα με τις διατάξεις του άρθρου 9 παράγραφος 3 της οδηγίας. Οι εταιρείες που κατέθεσαν την άποψή τους, επιμένουν πρώτ' απ' όλα στο γεγονός ότι ο αερολιμένας γνώριζε από χρόνια τις υποχρεώσεις που θα του αναλογούσαν από την εφαρμογή των διατάξεων της οδηγίας και ότι δεν ελήφθη κανένα μέτρο για να προληφθούν οι δυσκολίες που προβάλλονται και να επιτραπεί το άνοιγμα της αγοράς.

(26) Το σημερινό έλλειμμα τών 600 τετρ.μ. που αναφέρει το αεροδρόμιο θα μπορούσε να καλυφθεί χωρίς πρόβλημα και θα μπορούσαν να εξοικονομηθούν νέοι χώροι με βελτιστοποίηση της χρήσης των υπαρχόντων χώρων. Προτείνεται συγκεκριμένα να μετατοπιστεί ο χειμερινός εξοπλισμός που μπορεί να αποτεθεί σε πιο απομακρυσμένα σημεία του αερολιμένα και να ελευθερωθεί έτσι ο χώρος στις θέσεις 51 έως 56 στο δυτικό τμήμα. Εξάλλου, οι διάφορες εταιρείες θεωρούν ότι ο αερολιμένας δεν έλαβε υπόψη τις απώλειες τμημάτων της αγοράς από το μονοπωλιακό φορέα παροχής συνεπεία της έλευσης νέας εταιρείας.

(27) Όσον αφορά τα αριθμητικά στοιχεία για την πρόβλεψη σχετικά με την κίνηση, υπάρχει υπερεκτίμηση όπως δείχνουν οι πρόσφατες τάσεις και συνεπώς οι ανάγκες σε δυναμικότητα πρέπει να εξεταστούν σε πτωτική βάση. Σε ό,τι αφορά τη μεταφορά και τη διαχείριση των αποσκευών, με βάση τη σημερινή δυνατότητα ταυτόχρονης εξυπηρέτησης τριών πτήσεων στις αποθήκες διαλογής, δεν θα πρέπει να υπάρχει πρόβλημα για την αποδοχή δεύτερης εταιρείας παροχής υπηρεσιών δεδομένου του χώρου της κάθε αποθήκης και του γεγονότος ότι ο αριθμός των αμαξιδίων αποσκευών εξαρτάται από τον αριθμό των πτήσεων και όχι από τον αριθμό των φορέων παροχής υπηρεσιών. Η οργάνωση στο χώρο αυτό δεν αναμένεται να δημιουργήσει πρόβλημα αφού ο αερολιμένας συνεχίζει να κατέχει αυτόνομα τη σχετική αρμοδιότητα. Το πρόβλημα χώρου τόσο στο εξωτερικό των κτιρίων όσο και στη διαλογή και διαχείριση των αποσκευών θα συνίστατο κυρίως, σύμφωνα με τις εταιρείες, στην κακή διαχείριση του χώρου αυτού και σε οργανωτικές δυσλειτουργίες.

(28) Όσον αφορά το χώρο για το προσωπικό, αναγνωρίζεται ότι θα ήταν δύσκολο να γίνει αποδεκτό το σύνολο του προσωπικού ενός νέου φορέα παροχής υπηρεσιών. Ωστόσο, η χρησιμοποίηση ελαφρών υποδομών ή ακόμη και η ενοικίαση χώρων εκτός του αερολιμένα θα μπορούσε να επιτρέψει την επίλυση αυτού του προβλήματος για τους νέους φορείς παροχής υπηρεσιών, μια και οι ήδη παρόντες εντός του αερολιμένας δεν έχουν αυτήν την ανάγκη. Γενικά, οι εταιρείες που κατέθεσαν την άποψή τους, επιμένουν ότι η κατάσταση κινδυνεύει να επιδεινωθεί στο αεροδρόμιο Tegel του Βερολίνου τα επόμενα χρόνια και θα συμβεί όποια και να είναι η αύξηση της κίνησης, αλλά ότι η επιδείνωση αυτή δεν θα συναρτάται με την παρουσία ενός ή περισσότερων φορέων παροχής υπηρεσιών εδάφους στους διαδρόμους.

IV. Η ΑΙΟΛΟΓΗΣΗ ΤΗΣ ΠΑΡΕΚΚΛΙΣΗΣ ΥΠΟ ΤΟ ΠΡΙΣΜΑ ΤΩΝ ΔΙΑΤΑΞΕΩΝ ΤΗΣ ΟΔΗΓΙΑΣ 96/67/ΕΚ

1. Οι ισχύοντες κανόνες για τις υπηρεσίες εδάφους

1.1. Οι δυνατότητες περιορισμού της πρόσβασης στην αγορά

(29) Η οδηγία 96/67/ΕΚ του Συμβουλίου προβλέπει διαφοροποιημένο άνοιγμα της αγοράς ανάλογα με τον τρόπο με τον οποίο εξασφαλίζεται η παροχή των υπηρεσιών εδάφους (εξυπηρέτηση δι' ιδίων μέσων ή παροχή υπηρεσιών σε τρίτους) και με γνώμονα τον όγκο της κίνησης του αεροδρομίου.

(30) Οι γενικοί κανόνες των υπηρεσιών εδάφους των κατηγοριών που αναφέρονται στην κοινοποίηση των γερμανικών αρχών θεσπίζονται με τα άρθρα 6 παράγραφος 2 και 7 παράγραφος 2 της οδηγίας. Οι κανόνες αυτοί περιλαμβάνονται στις διατάξεις του άρθρου 3 παράγραφος 2 του γερμανικού κανονισμού που μετατρέπει την οδηγία σε εθνικό δίκαιο. Κατ' εφαρμογή των διατάξεων της οδηγίας, μπορεί το κράτος μέλος να περιορίσει την εξυπηρέτηση δι' ιδίων μέσων τουλάχιστον σε δύο χρήστες που πρέπει να επιλεγούν με τα ενδεδειγμένα αντικειμενικά και διαφανή κριτήρια που δε δημιουργούν διακρίσεις. Η επιλογή των φορέων παροχής υπηρεσιών πρέπει επίσης να πραγματοποιηθεί με πρόσκληση υποβολής προσφορών. Πάνω σ' αυτή τη βάση, οφείλει ο αερολιμένας Tegel του Βερολίνου, σύμφωνα με το παράρτημα 5 του γερμανικού κανονισμού Verordnung über Bodenabfertigungsdienste auf Flugplätzen und zur tιnderung weiterer luftrechtlicher Vorschriften (κανονισμός για υπηρεσίες εδάφους σε αερολιμένες και για την τροποποίηση περαιτέρω διατάξεων κανόνων εναέριων μεταφορών(4), της 10ης Δεκεμβρίου 1997 που μετατρέπει την οδηγία σε γερμανικό δίκαιο, να ανοίξει την αγορά παροχής υπηρεσιών εδάφους σε τρίτους για ένα δεύτερο φορέα παροχής υπηρεσιών καθώς και να επιτρέψει την άσκηση της εξυπηρέτησης δι' ιδίων μέσων σε δύο χρήστες για τις δραστηριότητες εκείνες για τις οποίες τα άρθρα 6 παράγραφος 2 και 7 παράγραφος 2 της οδηγίας μπορούν να περιορίσουν τον αριθμό των φορέων παροχής υπηρεσιών και των αυτοεξυπηρετούμενων χρηστών.

(31) Ωστόσο, όταν ειδικοί περιορισμοί χώρου και δυναμικότητας, κυρίως λόγω των συντελεστών χρήσης ή της συμφόρησης των επιφανειών, συνεπάγονται την αδυναμία της άσκησης του δικαιώματος εξυπηρέτησης δι' ιδίων μέσων ή της παροχής υπηρεσιών σε τρίτους στο βαθμό που προβλέπεται από την οδηγία, το ενδιαφερόμενο κράτος μέλος μπορεί με βάση το άρθρο 9 παράγραφος 1 στοιχεία β) και δ) να παράσχει την αποκλειστικότητα παροχής των υπηρεσιών εδάφους προς τρίτους σε ένα μόνο φορέα παροχής υπηρεσιών και να επιτρέψει σε ένα μόνο χρήστη την άσκηση του δικαιώματος για την εξυπηρέτηση δι' ιδίων μέσων.

Όμως, σύμφωνα με το άρθρο 9 παράγραφος 2), μια τέτοια παρέκκλιση πρέπει:

- να διευκρινίζει την ή τις κατηγορίες υπηρεσιών για τις οποίες γίνεται η παρέκκλιση καθώς και τους ειδικούς περιορισμούς χώρου ή δυναμικότητας που τη δικαιολογούν,

- να συνοδεύεται από σχέδιο κατάλληλων μέτρων με σκοπό να αρθούν οι περιορισμοί αυτοί,

Επιπλέον η παρέκκλιση, κατά το άρθρο 9 παράγραφος 2), δεν πρέπει:

- να παραβλάπτει αδικαιολόγητα την επίτευξη των στόχων της παρούσας οδηγίας,

- να προκαλεί στρεβλώσεις του ανταγωνισμού,

- να είναι ευρύτερη του αναγκαίου.

(32) Όπως υπενθύμισε η Επιτροπή στις αποφάσεις της 14ης Ιανουαρίου 1998, σχετικά με τα αεροδρόμια της Φραγκφούρτης και του Ντίσελντορφ(5), ο κύριος στόχος της οδηγίας είναι η απελευθέρωση των υπηρεσιών εδάφους. Οι περιορισμοί που επιβάλλονται στους τρίτους αποτελούν περιορισμό της ελευθερίας τους να παρέχουν τέτοιες υπηρεσίες. Κατ' αναλογία με τα κρατικά μέτρα που περιορίζουν την ελευθερία παροχής υπηρεσιών(6), τα μέτρα που μπορούν να αποκλείσουν ή να απαγορεύσουν τις δραστηριότητες των φορέων παροχής υπηρεσιών, ή όπως στην προκειμένη περίπτωση των χρηστών που επιθυμούν την εξυπηρέτηση δι' ιδίων μέσων, ακόμη κι αν εφαρμόζονται αδιακρίτως στους εθνικούς φορείς παροχής υπηρεσιών και σε αυτούς άλλων κρατών μελών, πρέπει να αιτιολογούνται από πιεστικές ανάγκες δημοσίου συμφέροντος, μη οικονομικής φύσεως, και πρέπει επιπλέον να βρίσκονται σε αναλογία με τους επιδιωκόμενους στόχους.

1.2. Η διαδικασία

(33) Οι γερμανικές αρχές δεσμεύτηκαν να συναρτήσουν την έναρξη ισχύος της απόφασης παρέκκλισης με την απόφαση της Επιτροπής.

(34) Όπως υπενθύμισε στις δύο αποφάσεις της(7), σχετικά με τα αεροδρόμια της Φραγκφούρτης και του Ντίσελντορφ, η Επιτροπή πρέπει να επικεντρώσει την εξέτασή της στα εξής:

- την επαλήθευση και την έκταση των περιορισμών που δικαιολογούν την παρέκκλιση και την αδυναμία ανοίγματος στο βαθμό που προβλέπει η οδηγία. Μόνο οι περιορισμοί χώρου ή/και δυναμικότητας μπορούν να ληφθούν υπόψη,

- το σχέδιο κατάλληλων μέτρων με σκοπό να αρθούν αυτοί οι περιορισμοί. Το σχέδιο αυτό πρέπει να είναι αξιόπιστο και χωρίς όρους και να περιλαμβάνει χρονοδιάγραμμα εφαρμογής των μέτρων,

- τη συμμόρφωση με τις αρχές που θέτει το άρθρο 9 παράγραφος 2) και το σεβασμό των επιδιωκόμενων στόχων της οδηγίας, την ανυπαρξία στρεβλώσεων του ανταγωνισμού και την ευρύτητα του μέτρου.

(35) Η έγκριση παρέκκλισης δεν έχει ως στόχο να παράσχει γενικά στον αερολιμένα μια συμπληρωματική περίοδο προσαρμογής επιπλέον αυτής που προβλέπεται ήδη από το άρθρο 1 της οδηγίας. Πρέπει να δώσει στον αερολιμένα τη δυνατότητα να ξεπεράσει τις ειδικές δυσκολίες που μπορεί να αντιμετωπίσει κατά το άνοιγμα της αγοράς. Κάθε παρέκκλιση πρέπει συνεπώς να εξετάζεται με βάση τους ειδικούς περιορισμούς που προβάλλονται για να αιτιολογηθεί η αδυναμία ανοίγματος εντός των προβλεπομένων προθεσμιών. Επιπλέον, σύμφωνα με τη νομολογία του Δικαστηρίου των Ευρωπαϊκών Κοινοτήτων, κάθε εξαίρεση τυγχάνει αυστηρής ερμηνείας και η ευρύτητα μιας παρέκκλισης πρέπει να κρίνεται ανάλογα με τους στόχους του εκάστοτε μέτρου(8).

(36) Με γνώμονα τα διάφορα αυτά στοιχεία πρέπει να εξεταστεί και η συγκεκριμένη παρέκκλιση.

(37) Σύμφωνα με τις διατάξεις του άρθρου 9 παράγραφος 4) της οδηγίας, η Επιτροπή εξέτασε σε βάθος τους τεκμαιρόμενους περιορισμούς χώρου και δυναμικότητας και την αποτελεσματικότητα της απόφασης και των μέτρων που λαμβάνουν οι γερμανικές αρχές για την άρση των εν λόγω περιορισμών. Για την εξέτασή της βασίστηκε σε μελέτες που υπέβαλαν οι γερμανικές αρχές καθώς και στα αποτελέσματα επίσκεψης που διεξήγαγε στον αερολιμένα Tegel του Βερολίνου, αλλά και στην τεχνική πραγματογνωμοσύνη που η ίδια ζήτησε από την εταιρεία Aerotec. Τέλος, η Επιτροπή έλαβε υπόψη τις παρατηρήσεις της διοίκησης του αερολιμένα και των γερμανικών αρχών σχετικά με την ανάλυση της Επιτροπής και πιο συγκεκριμένα όσα αφορούν τους περιορισμούς χώρου στις αίθουσες ανάπαυσης του προσωπικού κοντά στις αίθουσες διαλογής των αποσκευών. Σύμφωνα με τις γερμανικές αρχές, η Επιτροπή υποτίμησε τους περιορισμούς αυτούς. Επιβεβαίωσαν άλλωστε τη θέσης τους ότι δεν είναι δυνατόν να αποδεχθούν δεύτερο φορέα παροχής υπηρεσιών μέσα στις αίθουσες διαλογής των αποσκευών. Αμφισβητούν τέλος την άποψη της Επιτροπής όσον αφορά τις ανάγκες χώρου ενός δεύτερου φορέα παροχής υπηρεσιών, τις οποίες εκτιμά ότι είναι 1200 τ.μ.

2. Η εξέταση των περιορισμών που προβάλλονται από τις γερμανικές αρχές

2.1. Όσον αφορά το διαθέσιμο χώρο

Α. Ο χώρος για την απόθεση των εξοπλισμών

(38) Όσον αφορά τους χώρους επαφής των αεροσκαφών κατά μήκος του αεροσταθμού, η θέση των σημείων επαφής και η χρήση τους για διάφορους τύπους αεροσκαφών αποδεικνύουν ότι η χρήση για την απόθεση εξοπλισμού στο χώρο αυτό είναι βέλτιστη και ότι δεν μπορεί να ελευθερωθεί επιπλέον χώρος. Πάντως, κατά την επίσκεψη στις εγκαταστάσεις του αερολιμένα διαπιστώθηκε ότι μεγάλος αριθμός ιδιωτικών αυτοκινήτων ήταν σταθμευμένα κατά μήκος του αεροσταθμού και των αποθηκών διαλογής αποσκευών. Δύσκολα μπορεί να υποστηριχθεί ότι τα οχήματα αυτά χρησιμεύουν για επιχειρησιακούς λόγους όπως π.χ. για την εποπτεία των υπηρεσιών εδάφους. Οι διαπιστώσεις επί τόπου οδήγησαν σαφώς στο συμπέρασμα ότι τα οχήματα αυτά δεν είχαν μετακινηθεί την ημέρα έκείνη τουλάχιστον επί πέντε ώρες, δηλαδή κατά το μεγαλύτερο μέρος του ωραρίου εργασίας μεταξύ 10 π.μ. και 3 μ.μ. Κατά συνέπεια είναι απόλυτα εφικτή η στάθμευση αμαξιδίων αποσκευών εν αναμονή στο χώρο αυτό.

(39) Επίσης, όσον αφορά τις εγκαταστάσεις εμπορευμάτων και ταχυδρομείου, οι αποτεθειμένοι εξοπλισμοί υπηρεσιών εδάφους στο χώρο αυτό δεν χρησιμοποιήθηκαν την ημέρα εκείνη μεταξύ 10 π.μ. και 3 μ.μ. Τη στιγμή μάλιστα της επίσκεψης της Επιτροπής στις εγκαταστάσεις και στους χώρους της επιφάνειας στάθμευσης τις απογευματινές ώρες, δεν καταγράφηκε καμία κίνηση και καμία εξυπηρέτηση αεροσκάφους. Οι αερολιμενικές αρχές έχουν δηλώσει ότι οι εξοπλισμοί υπηρεσιών εδάφους που είναι αποτεθειμένοι εκεί, προορίζονταν μόνο για τη διαχείριση εμπορευμάτων και όχι για εξυπηρέτηση επιβατών (μεταφορά αποσκευών), πράγμα που σημαίνει ότι όλος ο εξοπλισμός για τη διαχείριση εμπορευμάτων και ταχυδρομείου είναι αποθηκευμένος κατά τη διάρκεια αυτής της περιόδου απόλυτης ηρεμίας. Έτσι, η επίσκεψη στις θέσεις απόθεσης εξοπλισμού έδειξε ότι χρησιμοποιείται λίγο περισσότερο από το μισό του χώρου.

(40) Η πραγματογνωμοσύνη που έγινε κατά παραγγελία της Επιτροπής σε σύγκριση με αντίστοιχες καταστάσεις σε άλλα αεροδρόμια καθώς και οι προδιαγραφές και οι συστάσεις της Διεθνούς Οργάνωσης Πολιτικής Αεροπορίας (IOCA) διαψεύδουν την έκθεση που υποβλήθηκε για την έλλειψη χώρου στην επιφάνεια στάθμευσης. Αυτές οι προδιαγραφές και πρακτικές προβλέπουν τους χώρους και τις εγκαταστάσεις που πρέπει να κρατούνται για τις ανάγκες ασφάλειας και για τον εξοπλισμό έμπροσθεν των αεροσκαφών ανάλογα με τους τύπους τους. Με βάση τους κανόνες αυτούς, στην περίπτωση των θέσεων TΙPO (θέσεις που επιβάλλουν ώθηση για την εκκίνηση των αεροσκαφών) και δεδομένων των κατηγοριών αεροσκαφών που σταθμεύουν στους χώρους αυτούς, θα μπορούσε να ελευθερωθεί χώρος περίπου 200 τετρ.μ. εκατέρωθεν του πιλοτηρίου του κάθε αεροσκάφους. Χρησιμοποιώντας μόνο 2 από τις 6 συνολικά θέσεις σ' αυτό το χώρο του αεροδρομίου, μπορεί έτσι να διατεθεί χώρος περίπου 800 τετρ.μ. χωρίς να τεθούν υπό αίρεση οι κανόνες ασφαλείας που επιβάλλει η IOCA. Σημειωτέον επίσης ότι ο αερολιμένας αριθμεί πλέον των 20 θέσεων προσέγγισης TIPO σε απομακρυσμένη περιοχή, στις οποίες μπορούν να εφαρμοστούν αυτές οι διατάξεις. Η ελευθέρωση χώρου δε φαίνεται συνεπώς ανέφικτη και θα είναι αποτέλεσμα αυστηρής διαχείρισης των υπηρεσιών στην επιφάνεια στάθμευσης με ευκρινή σήμανση και διαγράμμιση και με αυστηρή χρησιμοποίηση των θέσεων απόθεσης και των κινήσεων γύρω από τα αεροσκάφη.

(41) Δεν αποδείχθηκε συνεπώς από τις γερμανικές αρχές η έλλειψη χώρου για την απόθεση του εξοπλισμού ενός δεύτερου φορέα παροχής υπηρεσιών στην επιφάνεια στάθμευσης.

Β. Η μεταφορά των αποσκευών

(42) Η μεταφορά των αποσκευών μεταξύ αεροσκάφους και αεροσταθμού δεν φαίνεται να δημιουργεί ιδιαίτερα προβλήματα. Οι αποθήκες αποσκευών βρίσκονται στο επίπεδο "μηδέν" του αεροσταθμού και ανέρχονται σε 7, στις οποίες προστίθενται 2 αποθήκες που διαθέτουν σύστημα διπλού συνεχόμενου κυλιόμενου τάπητα που επιτρέπει την εξυπηρέτηση στις αφίξεις και στις αναχωρήσεις. Η καθεμιά από τις 7 αποθήκες διαθέτουν δύο κυλιόμενους τάπητες αναχώρησης και έναν τάπητα άφιξης. Η καθεμιά τους έχει εμβαδό μεταξύ 300 και 450 τετρ.μ. Σημειωτέον η κάθε αποθήκη, εξαιρουμένων αυτών που διαθέτουν διπλό τάπητα και που εξυπηρετούν μόνο απομακρυσμένες θέσεις, πρέπει να χρησιμεύσει για τη διαχείριση των αποσκευών των δύο θέσεων επαφής ακριβώς απέναντί τους καθώς και ορισμένων απομακρυσμένων θέσεων. Κατά συνέπεια ο χρόνος μεταφοράς μεταξύ της θέσης επαφής και του ιδίου του συστήματος είναι πολύ μικρός προκαλώντας έτσι μεγάλη και ταχεία περιτροπή καθώς και αρκετά μικρές ανάγκες σε αμαξίδια αποσκευών.

(43) Μέσα σε καθεμία από τις αποθήκες του αεροσταθμού, ο διατιθέμενος χώρος καθώς και η μονοδρομημένη κυκλοφορία επιτρέπει, σε σύγκριση με τα συστήματα που υπάρχουν σε άλλους αερολιμένες, να λειτουργήσει και δεύτερος φορέας παροχής υπηρεσιών. Πράγματι, από την πραγματογνωμοσύνη που έγινε από την Επιτροπή, προκύπτει ότι τα αμαξίδια εν αναμονή βρίσκονται στον αερολιμένα Tegel του Βερολίνου εντός του συστήματος. Όπως υπενθυμίστηκε μεταξύ άλλων στην απόφαση για το αεροδρόμιο Κολωνίας/Βόννης(9), ο αριθμός των αμαξιδίων που χρειάζονται στο εσωτερικό του συστήματος εξαρτάται από τον αριθμό των πτήσεων που πρέπει να εξυπηρετηθούν σε μια δεδομένη στιγμή και όχι από τον αριθμό των φορέων παροχής υπηρεσιών. Έγκειται στις αερολιμενικές αρχές να διαχειρίζονται με τον ενδεδειγμένο και χωρίς διακρίσεις τρόπο τον αριθμό των αναγκαίων αμαξιδίων για τη διαχείριση των υπηρεσιών μεταφοράς. Οι χώροι επί της επιφάνειας στάθμευσης και συγκεκριμένα ένα μέρος αυτών που χρησιμοποιούνται σήμερα κατά μήκος του αεροσταθμού για τη στάθμευση ιδιωτικών αυτοκινήτων όπως προαναφέρθηκε, επιτρέπουν τη στάθμευση αμαξιδίων αποσκευών εν αναμονή.

(44) Εξάλλου, η κυκλοφορία στο εσωτερικό καθεμιάς από τις αποθήκες επιτρέπει την αποδοχή χωρίς ιδιαίτερα προβλήματα ενός δεύτερου φορέα παροχής υπηρεσιών για τη μεταφορά των αποσκευών. Η εκφόρτωση των αποσκευών δεν διαρκεί παρά μόνο λίγα λεπτά, κυρίως λόγω της γειτνίασης των θέσεων επαφής, και δεν φαίνεται να καθιστά αδύνατη την ταυτόχρονη εξυπηρέτηση των πτήσεων κατά την άφιξη και αναχώρηση. Αφετέρου, δεν αποδείχθηκε, με βάση το χρονοδιάγραμμα των πτήσεων, ότι δεν μπορούν να εξυπηρετηθούν δύο αφίξεις και μία αναχώρηση ταυτόχρονα. Σε σύγκριση με άλλα αεροδρόμια που διαθέτουν παρόμοιο σύστημα, όπως στο Heathrow, ο χώρος στο εσωτερικό των αποθηκών διαλογής - και πιο συγκεκριμένα ο τάπητας στη μέση του χώρου - καθώς και το σύστημα μονόδρομης κυκλοφορίας δεν αποκλείουν την παρουσία δύο ή και τριών ελκυστήρων που να ανήκουν σε δύο διαφορετικές εταιρείες, οι οποίοι θα έλκουν αμαξίδια ταυτοχρόνως. Ο χώρος δεν καθιστά υποχρεωτικό να μετακινείται ένα αμαξίδιο για να περνάει ένα άλλο.

Γ. Οι λοιπές υπηρεσίες στους διαδρόμους

(45) Η έκθεση που υπέβαλαν οι γερμανικές αρχές δεν περιέχει ειδική αναφορά στις λοιπές υπηρεσίες που παρέχονται στους διαδρόμους. Υπενθυμίστηκε ότι ο χώρος στην επιφάνεια στάθμευσης κρίθηκε αρκετός για την απόθεση του εξοπλισμού ενός δεύτερου φορέα παροχής υπηρεσιών. Όσον αφορά τη μεταφορά επιβατών με λεωφορεία για τις απομακρυσμένες θέσεις, η στάθμευση των λεωφορείων κοντά στον αεροσταθμό δεν φαίνεται απαραίτητη, αφού τα οχήματα αυτά, όπως συμβαίνει σε πολλά αεροδρόμια, όπως το Heathrow στο Λονδίνο, μπορούν να μετακινηθούν ταχύτατα στην επιφάνεια στάθμευσης και άρα μπορούν να βρίσκονται σε αναμονή ή σταθμευμένα σε χώρους πιο απομακρυσμένους και μάλιστα κοντά σε απομακρυσμένες θέσεις αεροσκαφών.

(46) Είναι προφανές ότι, στο μέτρο του δυνατού, η αναζήτηση χώρου για το υλικό και τις υπηρεσίες εδάφους πρέπει κατά προτεραιότητα να γίνεται πλησίον των αεροσκαφών ή των αεροσταθμών ανάλογα με το είδος των υπηρεσιών. Ωστόσο, δεν πρόκειται παρά για μια προτεραιότητα. Οι διατάξεις της οδηγίας προβλέπουν ότι οι αρχές του κράτους μέλους οφείλουν να αποδείξουν ότι είναι αδύνατο το άνοιγμα της αγοράς σε νέο φορέα παροχής υπηρεσιών. Το κράτος μέλος πρέπει να αποδείξει την έλλειψη χώρου που θα επέτρεπε την απόθεση του εξοπλισμού και τις προβλεπόμενες υπηρεσίες χωρίς να θέτει ρητά κριτήρια ποιότητας για κάθε χώρο. Στην περίπτωση του Tegel του Βερολίνου, η απόθεσή του θα μπορούσε συγκεκριμένα να γίνεται στις θέσεις 33, 34 και 35 όσου οι αερολιμενικές αρχές προτίθενται άλλωστε να ελευθερώσουν χώρο. Μια τέτοια πρακτική μπορεί σε ορισμένες περιπτώσεις να δημιουργήσει προβλήματα διαχείρισης, αλλά δεν μπορεί να συνεπάγεται αδυναμία ανοίγματος της αγοράς. Εναπόκειται στον αιτούντα να γνωρίζει τις δυσκολίες που θα αντιμετωπίσει στην άσκηση των δραστηριοτήτων του και να αποφασίσει εάν επιθυμεί να εγκατασταθεί στον αερολιμένα.

Δ. Οι αίθουσες ανάπαυσης

(47) Ο φάκελος που υποβλήθηκε από τις γερμανικές αρχές επισημαίνει την ύπαρξη αιθουσών ανάπαυσης κατανεμημένων μεταξύ κάθε αίθουσας διαλογής αποσκευών. Πρόκειται για τουλάχιστον 7 (επτά) αίθουσες εμβαδού πολύ παραπλήσιου με αυτό των αιθουσών διαλογής. Ο χώρος που διατίθεται έτσι για το προσωπικό είναι περίπου τουλάχιστον 1800 έως 2000 τετρ.μ. Επισημάνθηκε, ωστόσο, από τις γερμανικές αρχές αφενός ότι οι αίθουσες αυτές χρησιμεύουν όχι μόνο για τον σημερινό μονοπωλιακό φορέα παροχής υπηρεσιών αλλά και για άλλες εταιρείες και χρήστες που ασκούν κάποιες δραστηριότητες εξυπηρέτησης εδάφους στον αερολιμένα, και, αφετέρου, ότι λόγω της απόστασης ορισμένων αιθουσών από την επιχειρησιακή τους ζώνη (στο άλλο άκρο του αεροσταθμού), οι υπάλληλοι που διαχειρίζονται τις αποσκευές στις απομακρυσμένες αποθήκες περνούν τα διαλείμματά τους επί τόσου ύστερα από σχετική συνενόηση με τη διεύθυνση του αεροδρομίου.

(48) Πάντως, ακόμα και αν θεωρήσουμε ότι οι αίθουσες αυτές εξυπηρετούν το σύνολο του προσωπικού που εργάζεται στις υπηρεσίες εδάφους, μπορεί να υποστηρίξει κανείς ότι, όσον αφορά τους κανονισμούς περί εμβαδού και διαχείρισης κοινών αιθουσών για τους υπαλλήλους, ο χώρος στον αεροσταθμό θα επέπτρεπε την υποδοχή του προσωπικού που χρειάζεται για τη διαχείριση και τη μεταφορά των αποσκευών από μια δεύτερη εταιρεία, αφού το προσωπικό αυτό λόγω της εργασίας του βρίσκεται πλησιέστερα στις αίθουσες ανάπαυσης. Ο χώρος αυτός δεν μπορεί ωστόσο να δεχθεί περισσότερο προσωπικό.

(49) Όσον αφορά τη στέγαση του προσωπικού που εργάζεται στη μεταφορά των επιβατών, δεν αποδείχθηκε η αδυναμία να χρησιμοποιηθούν προσωρινά κτίρια τύπου ALGECO κοντά σε ορισμένες απομακρυσμένες θέσεις και συγκεκριμένα στις θέσεις 33, 34 και 35, όπου οι αερολιμενικές αρχές προτίθενται άλλωστε να δημιουργήσουν νέους χώρους για τις υπηρεσίες εδάφους. Έγκειται συνεπώς στον αιτούντα φορέα παροχής υπηρεσιών να γνωρίζει τους υφιστάμενους περιορισμούς για την άσκηση του έργου του και να κατανείμει αναλόγως το προσωπικό του.

Ο ίδιος συλλογισμός μπορεί να ισχύσει και για τη μεταφορά των πληρωμάτων.

(50) Ενώ οι επιχειρήσεις μεταφοράς επιβατών και πληρωμάτων δεν απαιτούν άμεση γειτνίαση με τον αεροσταθμό ή με τους χώρους παροχής των υπηρεσιών για το απασχολούμενο προσωπικό, η πολύ μεγάλη απομάκρυνση θα ήταν αντίθετα πολύ πιο ανέφικτη για τις δραστηριότητες φορτοεκφόρτωσης του αεροσκάφους και η έλλειψη χώρου δίπλα στα αεροσκάφη δεν θα επέτρεπε την αποδοχή δεύτερου φορέα παροχής υπηρεσιών στο διάδρομο.

(51) Το πρόβλημα των υπηρεσιών εμπορευμάτων και ταχυδρομείου φαίνεται ιδιότυπο, στο μέτρο που οι υπηρεσίες αυτές παρέχονται σε άλλο ξεχωριστό τμήμα του αερολιμένα με εξοπλισμό και δικές του εγκαταστάσεις που στεγάζουν μια αίθουσα ανάπαυσης προοριζόμενη για το προσωπικό ορισμένων υπηρεσιών εμπορευμάτων. Η απώλεια συμπληρωματικού χώρου για υπαλλήλους που πρέπει να βρίσκονται πλησίον του επιχειρησιακού τους χώρου δεν επιτρέπει την έλευση παρά μόνο φορέων παροχής υπηρεσιών που θα διέθεταν ήδη αίθουσες για το προσωπικό τους και δεν θα ζητούσαν καινούριες. Η σημερινή απουσία φορέων παροχής υπηρεσιών σ' αυτό το τμήμα του αεροδρομίου οδηγεί συνεπώς την Επιτροπή, λαμβάνοντας υπόψη ταυτόχρονα το χώρο που υπάρχει για τον εξοπλισμό αλλά και την απουσία χώρου κοντά στους υπαλλήλους, να δεχθεί την άρνηση σύμβασης με έναν νέο φορέα παροχής υπηρεσιών, αλλά να αρνηθεί την παρέκκλιση που θα επέτρεπε την απαγόρευση της εξυπηρέτησης δι' ιδίων μέσων για τις υπηρεσίες εμπορευμάτων και ταχυδρομείου.

2.2. Όσον αφορά την έλευση νέων φορέων παροχής υπηρεσιών

(52) Σε γενικές γραμμές, η Επιτροπή υποστηρίζει την άποψη των γερμανικών αρχών, σύμφωνα με την οποία η υποβληθείσα από το αεροδρόμιο μελέτη δεν λαμβάνει υπόψη τον αντίκτυπο που θα έχει η ανάληψη τμήματος της αγοράς από τον νέο φορέα παροχής υπηρεσιών, στον εξοπλισμό του σημερινού μονοπωλιακού φορέα παροχής υπηρεσιών και ότι με τον τρόπο αυτό μπορούν να ελευθερωθούν χώροι.

(53) Πάντως, η Επιτροπή αναγνωρίζει ότι σε περίπτωση ανάληψης σχετικά μικρών μεριδίων της αγοράς, γύρω στο 10 με 15 % όπως έδειξαν αξιολογήσεις στα άλλα αεροδρόμια όπου ζητήθηκαν παρεκκλίσεις, η μείωση αυτή μπορεί να είναι ελάχιστη και ο εξοπλισμός του νέου φορέα παροχής υπηρεσιών μπορεί να έρθει σχεδόν απλώς να προστεθεί στον εξοπλισμό της σημερινής μονοπωλιακής εταιρείας.

(54) Όσον αφορά τη μελέτη του αντίκτυπου των νέων φορέων παροχής υπηρεσιών, οι υποβληθείσες εκτιμήσεις φαίνονται εξαιρετικά υπερβολικές.

(55) Λαμβάνοντας ως παράδειγμα μια εξυπηρέτηση δι' ιδίων μέσων από το μεγαλύτερο αερομεταφορέα στον αερολιμένα και με βάση τα σημερινά χρονοδιαγράμματα των πτήσεων που υπέβαλε το αεροδρόμιο, προκύπτει ότι η ανάγκη σε εξοπλισμό θα αντιστοιχούσε σε περίπου 70 % του εξοπλισμού που χρησιμοποιεί σήμερα το αεροδρόμιο (για μια έκταση περίπου 5600 τ.μ.). Δεδομένου ότι δεν θα μπορούσε να υπάρχει αναλογικότητα μεταξύ της άφιξης του εξοπλισμού του νέου φορέα παροχής υπηρεσιών και του αντίκτυπου επί της μείωσης των αναγκών σε εξοπλισμό και κατ' επέκταση σε χώρο - του σημερινού μονοπωλιακού φορέα παροχής υπηρεσιών, η μείωση των αναγκών αυτών υπολογίζεται από την πραγματογνωμοσύνη της Επιτροπής σε περίπου 40 % (ήτοι 4000 τετρ.μ.). Η καθαρή αύξηση των αναγκών σε χώρο θα υπολογιζόταν συνεπώς σε 30 % του χώρου που διατίθεται σήμερα, δηλ. 2400 τετρ.μ. Πάνω στην ίδια βάση, η έλευση ενός φορέα παροχής υπηρεσιών με κάλυψη μεριδίων 10 έως 15 % της αγοράς - κατ' αντιστοιχία με τις εκτιμήσεις που γίνονται συνήθως σε μελέτες άλλων αεροδρομίων που ζήτησαν παρεκκλίσεις - και υπολογίζοντας ότι δεν θα υπάρξει καμία μείωση των αναγκών σε εξοπλισμό του σημερινού μονοπωλιακού φορέα παροχής υπηρεσιών, η αύξηση της ανάγκης σε χώρο μπορεί σύμφωνα με τον ίδιο υπολογισμό να ανέλθει σε 1200 τετρ.μ. Όπως αναφέρθηκε παραπάνω(10), μια τέτοια έκταση θα μπορούσε, σύμφωνα με τις προδιαγραφές της IOCA, να εξευρεθεί γύρω από τρεις έως τέσσερις θέσεις στάθμευσης αεροσκαφών TIPO μόνον, δηλαδή πέντε από τις 20 περίπου θέσεις αυτού του είδους λαμβανομένης υπόψη της εκτίμησης για 2000 τ.μ. των γερμανικών αρχών. Μια τέτοια ανάγκη όμως θα ήταν κατανοητή μόνο στη μάλλον απίθανη μαξιμαλιστική υπόθεση εργασίας κατά την οποία ο νέος φορέας παροχής υπηρεσιών θα εργαζόταν και αυτός όλες τις ώρες αιχμής ταυτόχρονα με τον ανταγωνιστή του.

(56) Η ανάλυση των αναγκών που αναφέρονται επ' ευκαιρία της έλευσης ορισμένων εταιρειών όπως υποβάλλεται από τον αερολιμένα δείχνει ότι οι νέες εταιρείες θα καλούνταν να εκτελέσουν όλες τις υπηρεσίες που εκτελεί και το σημερινό μονοπώλιο, πράγμα που δε μοιάζει ρεαλιστικό. Οι ανάγκες 1200 τετρ.μ. που αναφέρθηκαν από μερικές εξ' αυτών φαίνονται πιο λογικές και η ανάλυση κατέδειξε ότι θα μπορούσαν να ικανοποιηθούν.

(57) Το πρόβλημα της αύξησης της κίνησης τα επόμενα χρόνια και των συμπληρωματικών αναγκών σε θέσεις και εγκαταστάσεις αεροσταθμού αναγνωρίζεται από την Επιτροπή. Ωστόσο, οι συνέπειες από την προσθήκη νέου φορέα παροχής υπηρεσιών στην κίνηση επί της επιφάνειας στάθμευσης φαίνεται να υπερεκτιμάται. Η αύξηση αυτή εξαρτάται, πρώτα απ' όλα, από τον αριθμό των κινήσεων των αεροσκαφών και με ένα ανώτατο όριο 18 αφίξεων και αναχωρήσεων την ώρα, όπως προαναφέρθηκε, η διέλευση των λωρίδων για τη σύνδεση με απομακρυσμένες θέσεις μπορεί να γίνει χωρίς να παρακωλύεται η κίνηση των αεροσκαφών. Σε περίοδο αιχμής, θα απαιτείται ιδιαίτερη προσοχή εκ μέρους των φορέων παροχής υπηρεσιών εδάφους και έγκειται στις αερολιμενικές αρχές να επιβάλουν το σεβασμό των κανόνων κυκλοφορίας επί της επιφάνειας στάθμευσης. Πολλά ευρωπαϊκά αεροδρόμια παρουσιάζουν μεγάλη κίνηση πλησίον των αεροσταθμών τους και παρά την πολύ μεγαλύτερη συμφόρηση παρουσιάζουν πολύ πειθαρχημένη κίνηση επί των λωρίδων διακίνησης οχημάτων πάνω στους διαδρόμους τους με πλήρη σεβασμό των κανόνων ασφαλείας.

Οι διαθέσιμοι χώροι στον αερολιμένα επιτρέπουν συνεπώς την υποδοχή του εξοπλισμού μιας δεύτερης εταιρείας παροχής υπηρεσιών εδάφους, είτε ο χώρος διατεθεί κατά μήκος του αεροσταθμού, είτε μπροστά στις απομακρυσμένες θέσεις αεροσκαφών στην περίπτωση υπηρεσιών μεταφοράς επιβατών με λεωφορεία. Ο αιτούντας φορέας παροχής υπηρεσιών θα πρέπει να εκτιμήσει το ενδιαφέρον του να λειτουργήσει με τους περιορισμούς χώρου που του ανακοινώνονται, σύμφωνα με τις διατάξεις της οδηγίας. Πάντως, ο υπάρχων χώρος για αίθουσες ανάπαυσης των υπαλλήλων δεν επιτρέπει την αποδοχή μιας νέας εταιρείας για το σύνολο των υπηρεσιών στους χώρους της επιφάνειας στάθμευσης. Η συγκέντρωση των αιθουσών ανάπαυσης στον αεροσταθμό πρέπει επίσης να επιτρέπει το άνοιγμα της αγοράς σε μια δεύτερη εταιρεία για τη μεταφορά αποσκευών, αφού οι οδηγοί των λεωφορείων μπορούν να αναπαύονται σε πιο απομακρυσμένα σημεία. Για τις λοιπές υπηρεσίες που αφορά η παρέκκλιση, η εφαρμογή των αρχών που θεσπίζει η οδηγία δεν μπορεί να διασφαλιστεί παρά μόνο στο πλαίσιο της εξυπηρέτησης δι' ιδίων μέσων ενός αερομεταφορέα που δεν θα χρειάζεται συμπληρωματικό χώρο για το προσωπικό του.

Η πέμπτη αιτιολογική σκέψη της οδηγίας διευκρινίζει ότι "το άνοιγμα της πρόσβασης στην αγορά αποτελεί μέτρο που πρέπει να συμβάλει στη μείωση του κόστους εκμετάλλευσης των αεροπορικών εταιρειών και στη βελτίωση της προσφερόμενης στους επιβάτες ποιότητας". Το επιδιωκόμενο αποτέλεσμα της οδηγίας συνεπάγεται ωστόσο ότι θα είναι πραγματική η πρόσβαση στην αγορά. Το δικαιωματικό άνοιγμα που δεν συμβαδίζει με τα γεγονότα, όπως αποδεικνύεται ότι συμβαίνει από την 1η Ιανουαρίου 1998 για την εξυπηρέτηση δι' ιδίων μέσων, θα έθιγε τους στόχους της οδηγίας. Αντίθετα, το άνοιγμα που θα συνέβαλε και στη βελτίωση των προσφερόμενων υπηρεσιών και των τιμών που πληρώνουν πολυάριθμοι χρήστες, όπως αναφέρει η πέμπτη αιτιολογική σκέψη της οδηγίας, θα διευκόλυνε την επίτευξη των στόχων της οδηγίας εισάγοντας τον ανταγωνισμό μεταξύ φορέων παροχής υπηρεσιών. Δεδομένου ότι ο χώρος στον αερολιμένα επιτρέπει απλώς, για ορισμένες κατηγορίες υπηρεσιών, περιορισμένο άνοιγμα της αγοράς μόνον σε ένα νέο φορέα, η έλευση ενός φορέα για την παροχή υπηρεσιών σε τρίτους θα επέτρεπε μόνο την επίτευξη των στόχων αυτών.

3. Το σχέδιο των μέτρων

(58) Σύμφωνα με τις διατάξεις του άρθρου 9 παράγραφος 2 της οδηγίας, ο φάκελος που κατέθεσαν οι γερμανικές αρχές περιλαμβάνει μέτρα για την άρση των περιορισμών.

(59) Ένα σχέδιο επέκτασης αποφασίστηκε από το διαχειριστή του αεροδρομίου. Προτίθεται πρώτα απ' όλα να αυξήσει τη δυναμικότητα με την κατασκευή νέου αεροσταθμού ανατολικά του σημερινού. Αυτό προϋποθέτει τροποποίηση της χρήσης σημερινών χώρων στάθμευσης, την κατασκευή νέας επιφάνειας στάθμευσης και τη μεταφορά της κεντρικής εισόδου στην ανατολική πλευρά του πύργου, πράγμα που θα επιτρέψει τη μείωση της σημερινής συμφόρησης στο σταυροδρόμι των διαδρόμων στη βόρεια πλευρά.

(60) Ωστόσο, η οριστική απόφαση για την κατασκευή του νέου αυτού αεροσταθμού εξαρτάται ακόμη από την επίλυση προβλημάτων που αφορούν διοικητικές άδειες καθώς και από τη βούληση των επενδυτών του σχεδίου του μελλοντικού αεροδρομίου Brandenburg του Βερολίνου.

(61) Όπως προαναφέρθηκε, το σχέδιο μέτρων για την άρση των περιορισμών πρέπει να είναι αξιόπιστο και να έχει χρονοδιάγραμμα εκτέλεσης. Η έλλειψη βεβαιότητας για την ίδια την υλοποίηση του σχεδίου αυτού και κατά συνέπεια βέβαια για το χρόνο εκτέλεσής του, εμποδίζει την Επιτροπή να λάβει υπόψη αυτό το σχέδιο ως το σχέδιο μέτρων που απαιτεί το άρθρο 9 της οδηγίας.

(62) Πάντως, δύο άλλα μέτρα παρουσιάστηκαν επίσης από τις γερμανικές αρχές. Συνίστανται:

- στη μετατροπή 5 επιφανειών που σήμερα είναι σπαρμένες με γκαζόν σε ζώνες επιχειρήσεων και χώρους απόθεσης εξοπλισμού υπηρεσιών εδάφους (αριθμημένοι χώροι στο σχέδιο που επισυνάπτεται στην παρούσα απόφαση). Οι επιφάνειες αυτές που βρίσκονται κοντά στις επιχειρησιακές ζώνες και που αναφέρονται στο "Lageplan: Planzustand BZW Aenderung: Alter Beststandplan Nr 62" με βάση την κατάσταση της 6ης Νοεμβρίου 1998, επιτρέπουν την ελευθέρωση χώρου για τις υπηρεσίες εδάφους, εμβαδού 6300 τετρ.μ. για το φθινόπωρο του 2000, δίνοντας έτσι τη δυνατότητα προσθήκης νέων φορέων παροχής υπηρεσιών σύμφωνα με τις διατάξεις της οδηγίας και των εθνικών κανονισμών, που τη μετατρέπουν σε εθνικό δίκαιο, για τα γερμανικά αεροδρόμια,

- στη μετατροπή του κτιρίου που χρησιμεύει σήμερα για τη στέγαση των υπηρεσιών ενοικίασης αυτοκινήτων. Το μέτρο συνίσταται στην ανύψωση του κτιρίου για να ελευθερωθεί το επίπεδο του ισογείου ώστε εκτός από την επίλυση της απόθεσης του εξοπλισμού των υπηρεσιών εδάφους, να επιλυθεί και το πρόβλημα της διαχείρισης αποσκευών.

(63) Το γεγονός ότι δεν χρειάζεται ειδική διοικητική άδεια για την πραγματοποίηση εργασιών μετατροπής του κτιρίου και ότι έχουν δεσμευθεί οι γερμανικές αρχές για την εκτέλεση των εργασιών αυτών για να ικανοποιηθούν όλες οι απαιτήσεις της οδηγίας μέχρι το τέλος της περιόδου της παρέκκλισης, επιτρέπει να αντιμετωπιστούν αυτά τα μέτρα ως σύννομα με τον ορισμό που δίδει το άρθρο 9 της οδηγίας.

4. Ο σεβασμός των κριτηρίων που ορίζει το άρθρο 9 παράγραφος 2) της οδηγίας

(64) Η ύπαρξη επαρκούς χώρου για την απόθεση του εξοπλισμού και του προσωπικού ενός φορέα παροχής υπηρεσιών άλλου από τον μονοπωλιακό σημερινό φορέα παροχής για τις κατηγορίες υπηρεσιών εδάφους που προβλέπει η παρέκκλιση, δείχνουν ότι η παρέκκλιση αυτή φαίνεται περισσότερο διευρυμένη της αναγκαίας όσον αφορά το πεδίο εφαρμογής της. Αντίθετα, η διάρκεια ως το φθινόπωρο του 2000 των εργασιών που προβλέπονται για να επιτρέψουν το άνοιγμα της αγοράς στο βαθμό που προβλέπεται από την οδηγία και το γερμανικό κανονισμό που τη μετατρέπει σε εθνικό δίκαιο για τις κατηγορίες υπηρεσιών που ορίζονται, ήτοι δύο φορείς παροχής υπηρεσιών και δύο χρήστες που μπορούν να προβαίνουν σε εξυπηρέτηση δι' ιδίων μέσων, οδηγεί στο συμπέρασμα ότι η παρέκκλιση δεν είναι περισσότερο διευρυμένη του αναγκαίου ως προς τη χρονική της διάρκεια.

V. ΣΥΜΠΕΡΑΣΜΑ

(65) Οι γερμανικές αρχές δεν απέδειξαν την αδυναμία ανοίγματος της αγοράς σε ένα δεύτερο φορέα παροχής υπηρεσιών για όλες τις κατηγορίες υπηρεσιών που αφορά η παρέκκλιση. Ο διαθέσιμος χώρος για την απόθεση του εξοπλισμού και για το προσωπικό στην επιφάνεια στάθμευσης και στον αεροσταθμό επιτρέπει το άνοιγμα της αγοράς σε ένα δεύτερο φορέα παροχής υπηρεσιών, ενώ δεν επιτρέπει την εξυπηρέτηση δι' ιδίων μέσων ενός αερομεταφορέα κατά την υπό εξέταση περίοδο για τις υπηρεσίες διαλογής των αποσκευών, μεταφοράς αποσκευών, επιβατών και πληρωμάτων. Αντίθετα, η ανεπάρκεια ενδεδειγμένων υποδομών σε άλλα τμήματα της επιφάνειας στάθμευσης ή του αεροσταθμού για την υποδοχή των υπαλλήλων υποχρεώνει τον αερολιμένα να ανοίξει τις υπηρεσίες διαχείρισης εμπορευμάτων και ταχυδρομείου αποκλειστικά σε χρήστες που δεν χρειάζονται συμπληρωματικές αίθουσες για το προσωπικό τους στο πλαίσιο της εξυπηρέτησής του δι' ιδίων μέσων σ' αυτό το τμήμα του αεροδρομίου. Επίσης, ο περιορισμός του χώρου στην επιφάνεια στάθμευσης και η αδυναμία να παρασχεθεί συμπληρωματικός χώρος για αίθουσες ανάπαυσης στους υπαλλήλους των υπηρεσιών φορτοεκφόρτωσης, καθώς και η μετακίνηση του αεροσκάφους κοντά στις επιχειρησιακές τους ζώνες, δικαιολογούν μόνο γι' αυτές τις υπηρεσίες τη διατήρηση του μονοπωλίου για την υπό εξέταση περίοδο.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση για τη χορήγηση παρέκκλισης στον αερολιμένα Tegel του Βερολίνου που ελήφθη από τις γερμανικές αρχές στις 26 Ιανουαρίου 1999 και κοινοποιήθηκε στην Επιτροπή στις 29 Ιανουαρίου 1999, εγκρίνεται εφόσον η Ομοσπονδιακή Δημοκρατία της Γερμανίας επιβάλει τους ακόλουθους περιορισμούς:

- απαγόρευση έως τις 31 Δεκεμβρίου 2000 της εξυπηρέτησης δι' ιδίων μέσων μόνον για τις κατηγορίες υπηρεσιών που αναφέρονται στο παράρτημα της οδηγίας στα σημεία 3, 5.4 για τη μεταφορά επιβατών, αποσκευών και προσωπικού, και 5.6,

- διατήρηση έως τις 31 Δεκεμβρίου 2000 στον αερολιμένα Tegel του Βερολίνου (Berliner Flughafen GmbH) της αποκλειστικότητας παροχής υπηρεσιών εδάφους σε τρίτους για τις κατηγορίες υπηρεσιών που αναφέρονται στο παράρτημα της οδηγίας στα σημεία 4, 5.4 όσον αφορά τη φορτοεκφόρτωση του αεροσκάφους, και 5.6.

Άρθρο 2

Η Ομοσπονδιακή Δημοκρατία της Γερμανίας θα κοινοποιήσει στην Επιτροπή την απόφαση παρέκκλισης τροποποιημένη σύμφωνα με το άρθρο 1, πριν από την έναρξη ισχύος της.

Άρθρο 3

Η παρούσα απόφαση απευθύνεται στην Ομοσπονδιακή Δημοκρατία της Γερμανίας.

Βρυξέλλες, 27 Απριλίου 1999.

Για την Επιτροπή

Neil KINNOCK

Μέλος της Επιτροπής

(1) ΕΕ L 272 της 25.10.1996, σ. 36.

(2) ΕΕ C 64 της 6.3.1999 σ. 9-11

(3) ΦΕΚ της ΟΔΓ (Bundesgesetzblatt) 1997, μέρος 1, αριθ. 82, 16 Δεκεμβρίου 1997, 2885.

(4) Βλέπε υποσημείωση 3.

(5) Αποφάσεις της Επιτροπής της 14ης Ιανουαρίου 1998, ΕΕ L 173 της 18ης Ιουνίου 1998, σ. 32.

(6) Αποφάσεις της 25ης Ιουλίου 1991, νόμος περί ΜΜΕ, (1991) ECR σ. 4007 και C-76/90, Säger: Dennemeyer, (1991) ECR σ. 4221.

(7) Βλέπε υποσημείωση 5.

(8) Βλέπε υποσημείωση 5.

(9) Απόφαση της Επιτροπής της 30ής Οκτωβρίου 1998 (ΕΕ L 300 της 11.11.1998) για το αεροδρόμιο Κολωνίας/Βόννης.

(10) Βλέπε σημείο 2.1.Α.